2000/436/EY: Neuvoston päätös, tehty 29 päivänä kesäkuuta 2000, sosiaalisen suojelun komitean perustamisesta



Virallinen lehti nro L 172 , 12/07/2000 s. 0026 - 0027



Neuvoston päätös, tehty 29 päivänä kesäkuuta 2000, sosiaalisen suojelun komitean perustamisesta (2000/436/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 202 artiklan, sekä katsoo seuraavaa: (1) Komissio on 14 päivänä heinäkuuta 1999 antamassaan tiedonannossa "Yhteinen strategia sosiaalisen suojelun uudistamiseksi" ehdottanut yhteistyön lujittamista sosiaalisen suojelun alalla muun muassa perustamalla korkean tason virkamiestyöryhmä. (2) Euroopan parlamentti on yhteistä strategiaa sosiaalisen suojelun uudistamiseksi koskevasta komission tiedonannosta 16 päivänä helmikuuta 2000 antamassaan päätöslauselmassa suhtautunut myönteisesti komission tiedonantoon ja virkamiestyöryhmän perustamiseen. (3) Neuvosto korosti yhteistyön lujittamisesta sosiaalisen suojelun uudistamiseksi ja parantamiseksi 17 päivänä joulukuuta 1999 annetuissa päätelmissään(1), että sosiaalisen suojelun uudistamisessa tarvitaan yhteistyötä, joka perustuu jäsenvaltioiden välillä käytävään jäsenneltyyn ja jatkuvaan vuoropuheluun sekä tietojen, kokemusten ja hyvien toimintatapojen seurantaan ja vaihtoon. (4) Samoissa päätelmissä neuvosto - kannatti komission ehdotusta luoda tämän toiminnan toteuttamiseksi yhteistyön lujittamisjärjestelmä, jota valmistellaan korkean tason virkamiestyöryhmässä, - korosti, että tällaisen yhteistyön olisi koskettava kaikkia sosiaalisen suojelun muotoja ja tarvittaessa tuettava jäsenvaltioita sosiaalisen suojelun järjestelmien parantamisessa ja tehostamisessa niiden ensisijaisten kansallisten tavoitteiden mukaisesti, sekä muistutti, että jäsenmaat ovat toimivaltaisia järjestämään sosiaalisen suojelun ja rahoittamaan sen, - piti erityisen tärkeänä sitä, että sosiaalisen suojelun parantamiseksi ja uudistamiseksi tehtävän uuden yhteistyön olisi oltava yhtenäistä toimintaa ja että sillä olisi pyrittävä samaan päämäärään kuin Euroopan työllisyysstrategialla ja makrotaloudellisella vuoropuhelulla ja sen olisi oltava vuorovaikutteista näiden kanssa, - yhtyi komission esittämiin neljään laaja-alaiseen tavoitteeseen, jotka ovat: työnteon tekeminen kannattavaksi ja toimeentulon takaaminen, eläkkeiden turvaaminen ja eläkejärjestelmien tekeminen kestäviksi, sosiaalisen integroitumisen edistäminen ja korkealaatuisen ja kestävän terveydenhuollon varmistaminen; neuvosto tunnusti, että rahoitusnäkökohdat ovat kaikille tavoitteille yhteisiä, - korosti, että naisten ja miesten tasa-arvo on otettava huomioon valtavirtaistamisperiaatteella kaikissa toimissa, joilla pyritään kyseisiin neljään tavoitteeseen, ja - korosti työmarkkinaosapuolten asemaa sosiaalisen suojelun uudistamisprosessissa. (5) Lissabonissa 23-24 päivänä maaliskuuta 2000 pidetyn Eurooppa-neuvoston puheenjohtajan päätelmissä tunnustettiin sosiaalisen suojelun merkitys aktiivisen ja dynaamisen hyvinvointivaltion kehittämisessä Eurooppaan. Päätelmissä kehotettiin neuvostoa tehostamaan jäsenvaltioiden välistä yhteistyötä siten, että vaihdetaan kokemuksia ja hyviä toimintatapoja kehittyneiden tietoverkkojen avulla, jotka ovat tämän alan perusvälineitä. (6) Tämän yhteistyön tukemiseksi Lissabonin Eurooppa-neuvosto antoi korkean tason virkamiestyöryhmälle tiettyjä keskeisiä tehtäviä, jolloin erityisesti ensisijaisena painopistealueena ovat: - laatia tutkimus sosiaalisen suojelun kehityksestä pitkän aikavälin näkökulmasta kiinnittäen erityistä huomiota eläkejärjestelmien kestävyyteen, ja - osallistua riittävien tavoitteiden asettamiseen ja indikaattorien laatimiseen niiden toimien tukemiseksi, joita jäsenvaltiot ja Euroopan unioni toteuttavat sosiaalisen osallisuuden edistämiseksi. (7) On asianmukaista jatkaa edellä mainittujen neuvoston päätelmien mukaisesti perustetun väliaikaisen korkean tason työryhmän jo aloittamaa työtä korvaamalla työryhmä neuvoa-antavalla komitealla tämän päätöksen mukaisesti, ON PÄÄTTÄNYT SEURAAVAA: 1 artikla 1. Perustetaan sosiaalisen suojelun neuvoa-antava komitea, jäljempänä "komitea", lujittamaan jäsenvaltioiden välistä yhteistyötä sosiaalista suojelua koskevan politiikan alalla perustamissopimusta noudattaen sekä yhteisön toimielinten ja elinten toimivallan huomioon ottaen. 2. Komitean tehtävänä on - seurata jäsenvaltioiden ja yhteisön sosiaalista suojelua koskevan politiikan kehitystä, - edistää tiedon, kokemusten ja hyvien toimintatapojen vaihtoa jäsenvaltioiden välillä ja komission kanssa, - valmistella neuvostolle toimitettava sosiaalisen suojelun vuosikertomus, jossa käsitellään toimintalinjojen kehitystä ottaen huomioon neuvoston esittämien tavoitteiden saavuttaminen, sanotun kuitenkaan rajoittamatta perustamissopimuksen 207 artiklan soveltamista. Komitea voi neuvoston tai komission pyynnöstä tai omasta aloitteestaan valmistella muita kertomuksia tai lausuntoja taikka suorittaa muita tehtäviä sen toimivaltaan kuuluvilla aloilla. 3. Komitea työskentelee tarvittaessa yhteistyössä muiden sosiaali- ja talouspolitiikkaa käsittelevien elinten ja komiteoiden, kuten työllisyyskomitean ja talouspoliittisen komitean, kanssa. 4. Toimeksiantoaan toteuttaessaan komitea luo aiheelliset yhteydet työmarkkinaosapuoliin. 2 artikla 1. Komiteassa on kaksi kunkin jäsenvaltion nimeämää edustajaa ja kaksi komission edustajaa. Edustajia voi avustaa kaksi varaedustajaa. 2. Komitea voi käyttää ulkopuolisia asiantuntijoita, jos se on komiteassa käsiteltävien asioiden kannalta tarkoituksenmukaista. 3 artikla 1. Komitea valitsee puheenjohtajansa jäsenvaltioiden edustajista kaksivuotiseksi toimikaudeksi, jota ei voi uusia. 2. Puheenjohtajaa avustaa neljä varapuheenjohtajaa, joista kaksi komitea valitsee jäsentensä keskuudesta kahdeksi vuodeksi. Kolmas varapuheenjohtaja edustaa jäsenvaltiota, joka kulloinkin huolehtii neuvoston puheenjohtajan tehtävästä, ja neljäs seuraavalla kaudella puheenjohtajana toimivaa jäsenvaltiota. 3. Komissio avustaa komiteaa selvitysten teossa ja antaa sille organisatorista tukea. Se nimeää henkilöstönsä jäsenen sihteeriksi, joka toimii komitean ohjeiden mukaan avustaessaan sitä sen tehtävien hoidossa. Kokousten järjestämisessä komissio toimii yhteydessä neuvoston pääsihteeristöön. 4. Komitea vahvistaa työjärjestyksensä. 5. Puheenjohtaja kutsuu koolle komitean kokoukset joko omasta aloitteestaan tai kun vähintään puolet komitean jäsenistä niin pyytää. 4 artikla Komitea voi uskoa erityiskysymysten tutkimisen varajäsenilleen tai perustaa työryhmiä tätä varten. Tällöin puheenjohtajana on komitean nimeämä komitean jäsen, varajäsen tai komission virkamies. Työryhmät voivat pyytää avukseen asiantuntijoita. 5 artikla Joulukuun 17 päivänä 1999 annettujen neuvoston päätelmien mukaisesti perustettu väliaikainen korkean tason virkamiestyöryhmä lopettaa toimintansa sinä päivänä, jona tällä päätöksellä perustettu komitea kokoontuu ensimmäisen kerran. Komitean ensimmäinen kokous on pidettävä viimeistään kuusi kuukautta tämän päätöksen tekemisen jälkeen. Tehty Luxemburgissa 29 päivänä kesäkuuta 2000. Neuvoston puolesta Puheenjohtaja M. Arcanjo (1) EYVL C 8, 12.1.2000, s. 7.